b'\n_START_ARTICLE_\nFunt \xc5\xa1terling\n_START_PARAGRAPH_\nFunt \xc5\xa1terling (angle\xc5\xa1ko Pound sterling) je uradna valuta Zdru\xc5\xbeenega kraljestva Velike Britanije in Severne Irske. Neuradno je pogosto imenovan kar funt._NEWLINE_Simbol za funt \xc5\xa1terling je \xc2\xa3 (ali, redko, L). Oba simbola izhajata iz latinske besede libra, ki pomeni funt. Koda valute po standardu ISO 4217 je GBP, kar pomeni Great Britain Pound, torej britanski funt. Ob\xc4\x8dasno zasledimo tudi kratico UKP, vendar je slednja nepravilna._NEWLINE_Funt \xc5\xa1terling je poleg ameri\xc5\xa1kega dolarja, japonskega jena, evra in avstralskega dolarja ena izmed svetovnih valut, s katerimi se najve\xc4\x8d trguje._NEWLINE_V Zdru\xc5\xbeenem kraljestvu se zaradi razlo\xc4\x8devanja med denarno in ute\xc5\xbeno enoto, pa tudi med razli\xc4\x8dnimi denarnimi enotami z enakim imenom, uporablja uradni izraz funt \xc5\xa1terling ali samo \xc5\xa1terling. V neuradnih polo\xc5\xbeajih se uporablja tudi slengovski izraz quid [kvid]._NEWLINE_\xc5\xa0terling je sprva pomenil srebrni peni za \xc2\xb9\xe2\x81\x84\xe2\x82\x82\xe2\x82\x84\xe2\x82\x80 funta. V dana\xc5\xa1njem \xc4\x8dasu je funt nadomestil peni kot osnovno denarno enoto, saj je inflacija vztrajno spodkopavala njegovo vrednost. V za\xc4\x8detku je srebrni peni imel malo manj\xc5\xa1o kupno mo\xc4\x8d kot sodobni funt.'